  Майя Бывальцева 19-тӥ толсуре Ижкарын «Шудком» удмурт визьбур клублэн куинетӥ сезонэзлэн берпуметӥ шудонэз ортчиз. Ужрадэ 17 команда пыриськиз. Со сярысь ивортодэтъя «Удмуртия» агентстволы вераз шудонъёсты радъясь «Шунды» огазеяськонлэн» кивалтӥсез Алина Чернова. Солэн верамезъя, бӧрсьысь куинетӥзэ «Шудком» кубокез утӥз «Валамон-Паримон» команда (капитанзы Юрий Мишкин), кыкетӥ интыын -«Кынкорт» (капитанзы Александр Егоров), куинетӥ – «Кызьыайсо» (капитанзы Марина Сергеева). Алина Черновалэн верамезъя, Кубокъёс сяна, вормисьёслы спонсоръёслэсь (ресторанлэсь но кинотеатрлэсь), удмурт егитъёслэн «Шунды» огазеяськонзылэсь кузьымъёс сётӥзы. Вань шудӥсьёс «Шудком» гадьпусъёс басьтӥзы. Озьы ик ваньмызлы умой кузьым луиз Светлана Ручкиналэн кырӟамез. Выль ар сыӵе шудон пӧрмиз, капчи мылкыдо. Юанъёс шуизы капчиесь вал. Тыршимы капчиоссэгес нырысь пуктыны, азарт мед луоз, мед тодылозы но мылкыдзы мед ӝутскоз шуыса Алина Чернова, удмурт егитъёслэн «Шунды» огазеяськонзылэн тӧроезВизьпогъёслы нимысьтыз юан дасяз удмурт кылын ӝӧквыл шудонъёс кылдытӥсь «Чукиндэр» огазеяськон. Командаослы «Вожодыр» шудонъя юанлы валэктон сётыны ӵектӥзы – кызьы виыны Палэсмуртэз? Алина Черновалэн верамезъя, шонер валэктон «Дырыз дыръя» команда гинэ сётӥз, соос шудонлэн геройёсыныз стикеръёс басьтӥзы. «Шунды» огазеяськонлэн тӧроез верамъя, визьбур клуб вуоно арын ужзэ одно азьланьтоз. Вуоно сезон одно луоз! Январе ик малпаськомы ортчытыны нырысетӥ шудонэз ини, озьы ик «Пужей» ресторанын. Малпаськомы тематической юанъёс ватсаны – удмурт блок удмурт юанъёсын. Собере вал эшшо сыӵе малпан – ёросъёсысь юанъёсты кутыны, кызьы «Что? Где? Когда?» шудонын. Со чакланъёсын али, уг тодӥськы, кызьы пӧрмоз, ваньзэ эскероно, «шудкомчиос» пыр поттоно Алина Чернова, удмурт егитъёслэн «Шунды» огазеяськонзылэн тӧроез«Шудком» шудон пумен тросгес адямиосты кыске. Радъясьёслэн верамзыя, куинетӥ сезон ӵоже шудонэ пыриськем командаослэн лыдзы 34-ёзь вуиз. Нырысетӥ сезонын 10-лэсь кӧня ке тросгес командаос вал. Со сяна, «Шудком» быдэс элькунын пумен вӧлме. Шудонъёс Пичи Пурга, Балезино, Можга, Алнаш ёросъёсын ортчытъязы ни, нош Кияса ёрослэн «МИА» командаез Ижкаре пумиськонъёсы ветлэ.  Тодэ вайытом, «Шудком» — «Что? Где? Когда?» но «60 секунд» выллем шудон. Удмуртиын ӵектос 2016-тӥ арын кутскиз. Котькуд пумиськонын командаос 27 юанлы валэктон сётыны кулэ, соосты «Что? Где? Когда?» лигалэн улосвыл ёзэтэз дася, кӧняез ке удмуртлыкен, Удмуртиен яке финн-угор дуннеен герӟаськемын луо. Быдэс шудон удмурт кылын ортче.  Тегъёс: Мерлык Лулчеберет Ижкар Удмуртия удмуртъёс Шунды Шудком  